James Francis Byrnes
Store norske leksikon,Historie,Verdens historie og samtidshistorie,Nord- og Mellom-Amerika,USAs historie,USAs historie 1920–1960
James Francis Byrnes var en amerikansk jurist og politiker (demokrat). Han var USAs utenriksminister i 1945–1947.
Byrnes var medlem av Representantenes hus i årene 1911–1925, og av Senatet i 1931–1941. Under Franklin D. Roosevelts første presidenttid gikk Byrnes inn for New Deal, men fra 1938 stod han som konservativ sørstatsdemokrat i opposisjon til den reformvennlige innenrikspolitikken. Han var høyesterettsdommer i 1941–1942, direktør for den økonomiske stabiliseringen i 1942–1943 og for krigsmobiliseringen i 1943–1945.Byrnes deltok som president Roosevelts rådgiver på Jaltakonferansen i februar 1945, og var president Harry S. Trumans rådgiver under Potsdamkonferansen.Fra juli 1945 til januar 1947 var Byrnes utenriksminister under president Harry S. Truman. I 1947–1950 var Byrnes advokat i Washington, og i 1951–1955 var han guvernør i South Carolina. Byrnes ble en av lederne for opposisjonen mot Truman i det demokratiske partiet, og kritiserte administrasjonen meget sterkt etter 1949.Byrnes utgav Speaking Frankly (1947, norsk oversettelse Ærlig talt samme år) og All in One Lifetime (1958). Les mer i Store norske leksikon Jaltakonferansen Potsdamkonferansen Utenriksministre i USA USAs historie 1945-2001